Sam Rockwell rokib sõna otseses mõttes. Belli roll sulandub temaga üheks ning nii muutub ta kogu filmi tegevustikku võimsalt edasikandvaks jõuks. Duncan Jones otsis võimalust, et teha midagi koos Rockwelliga ja seetõttu on Belli osa kirjutatud ainult talle. On näha ja tunda, kui vabalt ta end tunneb ja seda energiat  annab ta edasi ka vaatajaskonnale. Rockwelli erinevaid rolle silmas pidades on tegemist huvitava karakternäitlejaga, kes toob alati juurde midagi uut, aga sama jääb alati tema rollisooritustes korduma mingi kindel element. Belli roll kaotas selle osa ning andis juurde midagi täiesti uut, mille tõttu on karakteriarengu jooksul mõnikord raske teda ära tundagi. Kuu maastikku ja baasi sisemust on kuidagi väga isikupäraselt kujutatud, et nende kahega tekib kindel suhe. Baasi sisemus ja tööruumid on loodud väga  kujunduslikult, andmaks edasi mugava tunde nii töötades kui ka puhates. Kuud on oma uhkes üksinduses ja isoleerituses vägagi lummavalt kujutatud. Iga stseen, mis näitab Kuu pinda ja seal roomikuga sõitvat Sam`i, muutub omaette vaatamisväärsuseks. Midagi rahulikku, aga samas külmavärinaid tekitavat eritab endast valge pind, ebatasane maastik ning tohutud masinad, mis sondeerivad pinda uue lasti helium-3 jaoks. Kui Sam suundub kolossaalse kuumasinaga järjekordsele sõidule, muutub see näiliselt võimas ja  suurte mõõtmetega masin tühiseks selle kõrval, mida kujutab endast Kuu. Jones ei võta Kuud kui võttepaika, vaid loob teavakehast justkui kolmanda tegelase Sam`i ja GERTY kõrval. Meeleolu viib vastavalt olukorrale kas nulli või lakke Clint Manselli imeilus muusika, mis koos Kuu meeletult ilusalt dekoreeritud pinnaga moodustab tõeliselt lummava vaatepildi. Kuu maastik koosneb dekoratsioonidest ja vähesest arvutiga loodud detailidest, aga minimalistlik vorm ei tähenda, et võttepaigad mastaapsed poleks. Muusika ja  detailselt loodud Kuu toob igale baasist väljuvale stseenile juurde sümbolistlikkust ja tunnetemängu, mis avaldub eriti filmi viimastel stseenidel, kus Sam teeb viimast katset olla see, kes ta on enda arust olnud kogu aeg.